Sagunt presenta la VIII 'Travesía a Nado' Platja Port de Sagunt
09 de juliol 2024

![](/media/mxgoe1fl/9999_c.jpg?width=850&height=566.5333960489182)

L'Ajuntament de Sagunt ha presentat la VIII edició de la 'Travesía a Nado' Platja Port de Sagunt, que se celebrarà el diumenge 14 de juliol, i que està organitzada pel Club de Natación Máster Morvedre. El punt de partida de la prova serà enfront de la plaça de la Concòrdia, a les 9 hores. Les persones interessades poden inscriure's fins al dia 12 a les 23.59 hores.

La prova consistix en un circuit rectangular de 2.500 metres en aigües obertes. És un tradicional esdeveniment esportiu que, un any més, compta amb un caràcter solidari, ja que un euro de les inscripcions anirà destinat a l’Asociación Trastorno de Déficit de Atención e Hiperactividad (TDAH) Morvedre. Després de la prova, es procedirà a l’entrega de trofeus per categories en l'escenari situat a la plaça de la Concòrdia.

En la presentació d'esta competició esportiva han estat presents el regidor d'Activitat Física, Salut i Esports, Javier Timón; el president del Club de Natación Máster Morvedre, Vicente Alonso; i altres membres del club.

Javier Timón ha agraït al club "eixa mirada que té cap al comerç i l'hostaleria locals i cap a tot l'entramat empresarial de la nostra ciutat". A més, ha destacat que este esdeveniment esportiu "permet gaudir d'un dels nostres majors encants com és la magnífica platja del Port de Sagunt". D'altra banda, ha assegurat que és una prova que "dona a conéixer la ciutat i atrau turisme de qualitat".

Per la seua banda, Vicente Alonso ha informat sobre les persones inscrites actualment per a la prova i les previsions finals de participants: "Actualment portem uns 270 nadadors i s'estima que arribarem a uns 300 o superarem eixa xifra".

Després de la travessia competitiva, tindrà lloc una prova infantil per a menors de 15 anys, no competitiva, que es concentrarà en la zona d'entrada i eixida d'embarcacions de salvament amb una distància aproximada de 400 metres i amb la possibilitat d'anar acompanyats d'un adult. Podran participar un màxim de 50 menors. Esta prova forma part de les activitats esportives incloses en la programació d’Estiu a la Mar i en el Circuit d'Aigües Obertes de la Federació de Natació de la Comunitat Valenciana.

![](/media/uvbnpe0a/carteltravesia_c.jpg?width=223&height=437&mode=max)

*   [](http://www.facebook.com/sharer.php?u=https://aytosagunto.es/va/actualitat/sagunt-presenta-la-viii-travesia-a-nado-platja-port-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/sagunt-presenta-la-viii-travesia-a-nado-platja-port-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-presenta-la-viii-travesia-a-nado-platja-port-de-sagunt/ "Linked In")
*   [](mailto:?body=https://aytosagunto.es/va/actualitat/sagunt-presenta-la-viii-travesia-a-nado-platja-port-de-sagunt/)